नक्सलियों ने सरपंच के पति को अगवा कर मार डाला

डमी फोटो

कांकेर. नक्सलियों ने मुखबीरी के शक में शनिवार शाम को अंतागढ़ के सिकसोड़ में एक व्यक्ति की हत्या कर दी। हत्या के बाद क्षेत्र में दहशत का माहौल है। इसे देखते हुए वहां सुरक्षा व्यवस्था बढ़ा दी गई है।

जानकारी के मुताबिक, अंतागढ़ के सिकसोड़ थाना क्षेत्र के छोटे बोदली गांव में नक्सलियों ने सरपंच के पति लाल साय दुग्गा को पुलिस का मुखबिर होने के संदेह में शनिवार शाम को अगवा कर मार दिया।

ग्रामीणों का कहना है कि नक्सली संगठन से जुड़े लोग नक्सलियों तक मुखबिरी करते हैं। इसके बाद नक्सली गांव में आकर घटना को अंजाम देते हैं।

चुनाव के समय नक्सली संगठन दहशत फैलाने के लिए बार-बार इस तरह की वारदातों को अंजाम दे रहे हैं। घटना की जानकारी के बाद पहुंची पुलिस ने गांव से सटे जंगली क्षेत्रों में नक्सलियों के खिलाफ अभियान शुरूकर दिया है।